ᱱᱮᱦᱚᱨ

ᱡᱟᱭᱛᱮᱫ  ᱱᱮᱦᱚᱨ ᱫᱚ ᱢᱚᱱᱮ ᱡᱤᱣᱤ ᱦᱚᱲᱢᱚ ᱱᱟᱯᱟᱭ ᱛᱮ ᱞᱟᱲᱟᱣ ᱤᱫᱤ ᱞᱟᱹᱜᱤᱫ ᱢᱤᱫ ᱱᱟᱯᱟᱭ ᱦᱚᱨ ᱰᱟᱦᱟᱨ ᱠᱟᱱᱟ ᱾ ᱱᱮᱶ ᱦᱚᱨ ᱠᱷᱚᱱ ᱜᱮ ᱱᱮᱦᱚᱨ ᱨᱚᱲ ᱫᱚ ᱩᱠᱡᱟᱹᱱ ᱟᱠᱟᱱᱟ ᱾ ᱦᱚᱲᱢᱚ ᱫᱚ ᱯᱮ ᱞᱮᱠᱟᱱ ᱯᱷᱮᱡᱟ ᱛᱮ ᱜᱚᱲᱦᱚᱱ ᱟᱠᱟᱱᱟ ᱾ ᱦᱚᱭ ᱦᱚᱲᱢᱚ , ᱫᱟᱜ ᱦᱚᱲᱢᱚ , ᱠᱮᱴᱮᱡ ᱦᱚᱲᱢᱚ ᱾ ᱫᱟᱜ ᱟᱨ ᱠᱮᱴᱮᱡ ᱦᱚᱲᱢᱚ ᱫᱚ ᱡᱚᱢ ᱧᱩ ᱥᱩᱱᱩᱢ ᱥᱮᱸᱫᱮᱛ ᱛᱮ ᱱᱤᱯᱷᱩᱴᱚᱜ-ᱟ ᱾ ᱦᱚᱭ ᱦᱚᱲᱢᱚ ᱫᱚ ᱱᱮᱦᱚᱨ ᱥᱮᱨᱮᱧ ᱛᱮ ᱥᱟᱶᱟᱨᱚᱜ-ᱟ ᱾ ᱦᱚᱭ ᱦᱚᱲᱢᱚ ᱥᱟᱶᱟᱨ ᱞᱮᱱ ᱱᱟ ᱡᱚᱛᱚ ᱦᱚᱲᱢᱚ ᱪᱚᱴᱠᱟᱨᱚᱜ-ᱟ ᱾
 ᱱᱮᱦᱚᱨ*᱑ 
ᱟᱢ ᱫᱚ ᱵᱟ ᱵᱳᱨᱳ ᱵᱟᱨᱟᱝ
ᱱᱚᱝᱠᱟᱢ ᱵᱟᱰᱟᱭᱟ,
ᱪᱟᱸᱫᱚ ᱤᱯᱤᱞ ᱥᱟᱶᱛᱮ ᱨᱤᱢᱤᱞ
ᱥᱮᱨᱢᱟᱢ ᱥᱟᱡᱟᱣᱟ ᱾

ᱫᱟᱲᱮ ᱢᱚᱬᱮ ᱠᱚᱫᱚᱢ
ᱦᱩᱞᱟᱹᱝ ᱟᱹᱪᱩᱨ ᱠᱚ,
ᱤᱧ ᱫᱚ ᱪᱮᱫ ᱤᱧ ᱠᱟᱹᱭᱟᱱᱛᱮ ᱵᱟ
ᱮᱨᱮᱢ ᱮᱨᱟᱹᱧ ᱠᱟᱱ ᱾

ᱟᱢ ᱦᱚᱸ ᱭᱳ ᱡᱟᱹᱦᱤ ᱨᱟᱝᱜᱤ
ᱟᱰᱤᱢ ᱱᱟᱯᱟᱭᱟ,
ᱫᱷᱤᱨᱤ ᱫᱟᱜ ᱥᱟᱶ ᱫᱟᱨᱮ ᱱᱟᱹᱬᱤᱛᱮ
ᱚᱛᱮᱢ ᱥᱟᱡᱟᱣᱟ ᱾

ᱫᱩᱞᱟᱹᱲ ᱛᱩᱨᱩᱭ ᱠᱚᱫᱚᱢ,
ᱜᱩᱸᱜᱩᱫ ᱜᱩᱢᱟᱹᱝ ᱠᱟᱠᱚ
ᱤᱧᱫᱚ ᱪᱮᱫ ᱤᱧ ᱠᱟᱭᱟᱱᱛᱮ ᱭᱳ
ᱯᱷᱟᱸᱰᱟᱢ ᱜᱤᱰᱤᱭᱟᱹᱧ ᱾

ᱥᱮᱨᱢᱟ ᱫᱷᱩᱸᱫᱮᱱ ᱛᱟᱢᱟ,
ᱚᱛ ᱦᱚᱸ ᱥᱟᱵᱟᱜ ᱮᱱᱟ,
ᱡᱤᱣᱤ ᱡᱟᱹᱛᱤ ᱪᱤᱠᱟᱹᱧ ᱫᱚᱦᱚᱭ,
ᱤᱧ ᱢᱟᱹᱧ ᱟᱸᱫᱟᱜ ᱮᱱᱟ ᱾

ᱡᱚᱦᱟᱨ ᱢᱟᱨᱟᱝ ᱵᱳᱨᱳ
ᱱᱮᱦᱚᱨ ᱡᱟᱹᱦᱤ ᱨᱟᱹᱝᱜᱤ,
ᱠᱟᱹᱭ ᱠᱟᱜ ᱠᱷᱟᱱ ᱤᱠᱟᱹ ᱠᱟᱹᱧᱵᱤᱱ
ᱵᱟᱹᱵᱤᱱ ᱫᱚᱦᱚᱭ ᱨᱟᱹᱜᱤ ᱾

 ᱱᱮᱦᱚᱨ*᱒ 

ᱫᱷᱤᱨᱤ ᱨᱮᱦᱚᱸ ᱫᱟᱨᱮ ᱨᱮᱦᱚᱸ,
ᱟᱢ ᱫᱚ ᱢᱟᱨᱟᱝ ᱵᱳᱨᱳ,
ᱚᱠᱛᱚ ᱡᱟᱹᱱᱤᱡ ᱫᱟᱲᱮᱢ ᱦᱮᱞᱟᱣ,
ᱦᱟ~ ᱜᱮ ᱟᱹᱨᱩ ᱟᱹᱨᱩ ᱾

ᱫᱷᱤ~ᱨᱮ ᱦᱚᱸ ᱛᱤ~ᱨᱮ ᱦᱚᱸ,
ᱟᱢ ᱜᱮ ᱢᱟᱨᱟᱝ ᱵᱳᱨᱳ,
ᱚᱠᱛᱚ ᱡᱟᱹᱱᱤᱡ ᱫᱟᱲᱮᱢ ᱦᱮᱞᱟᱣ,
ᱦᱟ~ ᱜᱮ ᱟᱹᱨᱩ ᱟᱹᱨᱩ ᱾

ᱮᱞᱟᱝ ᱨᱮ ᱦᱚᱸ ᱨᱟᱛᱟᱝ ᱨᱮᱦᱚᱸ,
ᱟᱢᱜᱮ ᱢᱟᱨᱟᱝ ᱵᱳᱨᱳ,
ᱚᱠᱛᱚ ᱡᱟᱹᱱᱤᱡ ᱫᱟᱲᱮᱢ ᱦᱮᱞᱟᱣ,
ᱦᱟ~ ᱜᱮ ᱟᱹᱨᱩ ᱟᱹᱨᱩ ᱾

ᱦᱚᱭ ᱨᱮ ᱦᱚᱸ ᱫᱟᱜ ᱨᱮ ᱦᱚᱸ,
ᱟᱢ ᱜᱮ ᱢᱟᱨᱟᱝ ᱵᱳᱨᱳ,
ᱚᱠᱛᱚ ᱡᱟᱹᱱᱤᱡ ᱫᱟᱲᱮᱢ ᱦᱮᱞᱟᱣ,
ᱦᱟ~ ᱜᱮ ᱟᱹᱨᱩ ᱟᱹᱨᱩ ᱾

ᱧᱩᱛ ᱨᱮ ᱦᱚᱸ ᱟᱹᱠᱩᱛ ᱨᱮ ᱦᱚᱸ,
ᱟᱢ ᱜᱮ ᱢᱟᱨᱟᱝ ᱵᱳᱨᱳ,
ᱚᱠᱛᱚ ᱡᱟᱹᱱᱤᱡ ᱫᱟᱲᱮᱢ ᱦᱮᱞᱟᱣ,
ᱦᱟ~ ᱜᱮ ᱟᱹᱨᱩ ᱟᱹᱨᱩ ᱾

 ᱱᱮᱦᱚᱨ*᱓ 

ᱡᱚᱦᱟᱨ ᱡᱚᱦᱟᱨ ᱚᱞ ᱜᱩᱨᱩ
ᱡᱚᱦᱟᱨ ᱡᱚᱦᱟᱨ ᱨᱟᱹᱜᱷᱩ ᱜᱩᱨᱩ,
ᱫᱮᱥᱮ ᱜᱩᱨᱩ ᱦᱚ ᱫᱮᱞᱟᱥᱮ ᱜᱩᱨᱩ ᱦᱚ
ᱟᱹᱭᱩᱨ ᱠᱟᱞᱮ ᱵᱤᱱ,
ᱫᱮᱥᱮ ᱜᱩᱨᱩ ᱦᱚ ᱫᱮᱞᱟᱥᱮ ᱜᱩᱨᱩ ᱦᱚ
ᱥᱩᱛᱩᱜ ᱠᱟᱞᱮ ᱵᱤᱱ ᱾

ᱚᱛ ᱢᱟ ᱯᱟᱛᱟᱞ ᱠᱷᱚᱱ
ᱦᱩᱢᱴᱟᱣ ᱚᱰᱚᱠ ᱠᱟᱛᱮ,
ᱫᱷᱟᱹᱨᱛᱤ ᱯᱩᱨᱤ ᱜᱚᱴᱟ
ᱰᱟᱵᱟᱣ ᱠᱟᱛᱮ,
ᱫᱮᱥᱮ ᱜᱩᱨᱩ ᱦᱚ ᱫᱮᱞᱟᱥᱮ ᱜᱩᱨᱩ ᱦᱚ
ᱟᱹᱭᱩᱨ ᱠᱟᱞᱮ ᱵᱤᱱ,
ᱫᱮᱥᱮ ᱜᱩᱨᱩ ᱦᱚ ᱫᱮᱞᱟᱥᱮ ᱜᱩᱨᱩ ᱦᱚ
ᱥᱩᱛᱩᱜ ᱠᱟᱞᱮ ᱵᱤᱱ ᱾

ᱛᱷᱚᱠ:ᱥᱟᱯᱲᱟᱣ ᱵᱟᱝ ᱥᱟᱹᱛ ᱟᱠᱟᱱᱟ